Id-Deċiżjoni tal-Kummissjoni
tat-8 ta’ Mejju 1996
li tistabbilixxi inventarju u nomenklatura komuni ta’ingredjenti li jintużaw fi prodotti kosmetiċi
(Test b’relevanza għaż-ŻEE)
(96/335/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat t-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 76/768/KEE tas-27 ta’ Lulju 1976 dwar l-approssimazzjoni tal-liġijiet tal-Istati Membri li għandhom x’jaqsmu mal-prodotti kosmetiċi [1], kif emendata mid-Direttiva tal-Kummissjoni 95/34/KE [2], u b’mod partikolari l-Artikolu 5a u l-Artikolu 7(2) tiegħu,
Wara konsultazzjonijiet mal-Kumitat Xjentifiku dwar il-Kosmetoloġija,
Billi l-inventarju ta’ l-ingredjenti wżati fi prodotti kosmetiċi għandu jinkludi sezzjoni dwar fwieħa u materjali aromatiċi mhux maħduma u sezzjoni dwar sustanzi oħra;
Billi dan l-inventarju għandu jkun fih informazzjoni dwar l-identità ta’ kull ingredjent, speċjalment il-kimika, INCI (ex-CTFA), Ph. Eur., INN u ismijiet Iupac, l-Einecs/Elincs, CAS u numri ta’ l-Indiċi tal-Kulur, l-isem komuni msemmi fl-Artikolu 7(2) tad-Direttiva 76/768/KEE, kif ukoll il-funzjonijiet ta’ l-ingredjent u, fejn approprjat, kwalunkwe restrizzjonijiet u kundizzjonijiet ta’ l-użu u twissijiet li għandhom jkun stampati fuq it-tikketta;
Billi, barra milli jipprovdi informazzjoni neċessarja dwar l-ingredjenti wżati fi prodotti kosmetiċi, l-inventarju għandu jitqies fil-kuntest ta’ l-obligazzjoni stipulata fl-Artikolu 6(1) tad-Direttiva 76/768/KEE, li tistipula l-indikazzjoni fuq il-prodott u/jew l-imballaġġ tiegħu l-funzjoni tal-prodott u l-lista ta’ l-ingredjenti sa mill-1 ta’ Jannar 1997 fil-każ ta’ prodotti kosmetiċi mqeigħda fis-suq;
Billi l-inventarju propost għandu jkun komplut biżżejjed sabiex jippermetti l-ittikkettjar ta’ l-ingredjenti għall-prodotti kosmetiċi;
Billi għandu, madankollu, jkun indikattiv u m’għandux jikkostitwixxi lista ta’ sustanzi awtorizzati għall-użu fi prodotti kosmetiċi;
Billi għandu jkun perjodikament aġġornat;
Billi nomenklatura komuni ta’ ingredjenti għandha tagħmilha possibli li tidentifika s-sustanzi bl-użu ta’ isem waħdieni fl-Istati Membri kollha, sabiex il-konsumaturi jkun jista’ faċilment jirrikonoxxi s-sustanzi li jkun ġew avżati sabiex jevitaw (per eżempju minħabba allerġiji), irrispettivament minn fejn jixtru prodotti kosmetiċi fil-Komunità;
Billi l-ismijiet INCI (Nomenklatura Internazzjonali ta’Ingredjenti Kosmetiċi) jilħqu dawn ir-rekwiżiti l-aħjar, peress li huma relattivament ħfief u, barra minn hekk, diġa wżati fuq skala internazzjonali;
Billi l-miżuri li li tipprovdi għalihom id-Deċiżjoni huma skond l-opinjoni tal-Kumitat dwar l-Addattazzjoni għall-Progress Tekniku tad-Direttivi dwar it-Tneħħija ta’ Barrieri Tekniċi għall-Kummerċ fis-Settur tal-Prodotti Kosmetiċi;
TIDDEĊIEDI:
L-Artikolu 1
L-inventarju ta’ ingredjenti wżat fi prodotti kosmetiċi provdut fl-Artikolu 5a tad-Direttiva 76/768/KEE u riprodott fl-Anness huwa adottat.
L-Artikolu 2
L-ismijiet INCI (Nomenklatura Internazzjonali ta’ Ingredjenti Kosmetiċi) kontenuti fl-inventarju għandhom jikkostitwixxu n-nomenklatura komuni għall-għanijiet ta’ l-Artikolu 7(2) tad-Direttiva 76/768/KEE.
Magħmula fi Brussel, fit-8 ta’ Mejju 1996.